Predkladacia správa

Vláda SR svojím uznesením č. 269 zo dňa 13. apríla 2005 k „Národnej stratégii pre širokopásmový prístup v Slovenskej republike“ v zmysle bodu B.1. uložila ministrovi dopravy, pôšt a telekomunikácií predložiť na rokovanie vlády štúdiu možnosti efektívneho využitia elektronickej komunikačnej infraštruktúry vlastnenej subjektami, v ktorých má štát majoritný vlastnícky podiel.
Ministerstvo dopravy, pôšt a telekomunikácií SR (ďalej len „MDPT SR“) zabezpečilo vypracovanie štúdie so zámerom zvýšiť čo najväčšiu dostupnosť širokopásmového prístupu do siete Internet pre čo najširšie vrstvy obyvateľstva na celom území SR a vytvoriť podmienky na zvýšenie konkurencie na telekomunikačnom trhu SR. Štúdia obsahuje návrhy a odporúčania na:
•	vytvorenie siete prostredníctvom infraštruktúr iných štátnych subjektov, na ktoré štát už v minulosti vynaložil značné finančné prostriedky pri budovaní ich chrbtových optických sietí na celom území SR,
•	vytvorenie alternatívnej všeobecne dostupnej telekomunikačnej infraštruktúry,
•	vhodné prístupy štátu ako dosiahnuť zníženie cenovej hladiny významných telekomunikačných služieb vo veľmi krátkom čase bez nutnosti vynakladania dodatočných finančných prostriedkov zo strany štátu.

Úlohou predmetnej štúdie je: 
•	zmapovanie vhodných subjektov a analýza využívania ich komunikačnej infraštruktúry,
•	návrh na efektívne využívanie už existujúcej infraštruktúry vlastnenej štátom,
•	návrh na vytvorenie novej akciovej spoločnosti so 100% majetkovou účasťou štátu,
•	syntéza jednotnej siete štátnej správy vybudovanej na základe vykonanej analýzy,
•	návrh na optimálne využitie infraštruktúry pre občanov a verejnú správu.

Táto štúdia len popisuje možnosti ako efektívne využiť infraštruktúru subjektov, v ktorých má štát majoritný vlastnícky podiel. Následne bude vypracovaná štúdia realizovateľnosti, ktorá zadefinuje právny a finančný rámec s presne stanovenými východiskami.
Predložený materiál je plne v súlade s dokumentom Stratégia informatizácie spoločnosti v podmienkach SR a Akčný plán, schválená uznesením vlády SR č. 43 zo dňa 21. januára 2004, a nadväzuje na Národnú stratégiu pre širokopásmový prístup v SR schválenú uznesením vlády SR č. 269 zo dňa 13. apríla 2005 a na Stratégiu konkurencieschopnosti Slovenska do roku 2010 – Minerva, schválenú uznesením vlády č. 140 zo dňa 16. februára 2005.
Z dôvodu zásadných pripomienok a zmien, ktoré boli zapracované do materiálu po rozporových konaniach s Ministerstvom financií SR, Ministerstvom školstva SR a Slovenskou elektrizačnou prenosovou sústavou, a.s. predkladá MDPT SR nové znenie.
Predmetný materiál nemá dopad na štátny rozpočet a nemá ani dopad na verejné financie, zamestnanosť, stav životného prostredia a podnikateľské prostredie. Takýto dopad sa bude predpokladať až v následne vypracovanej štúdii realizovateľnosti.